**Familha** : Èstes estranhs **Nom** : Lo Holet

# Origina :

Lo mite deu Holet, (tanben aperat « esturbelh ») qu’es present en la Gasconha sancèra, Lanas, Bigòrra, Biarn, parçan baionés, ...eca. Que recobrís mantuas fòrmas diferentas segon los endrets (shivau fantastic a Baiona, equivalent deu Trufandèc en vath d’Aure, deu *feu-follet* francés en las Lanas, ...eca.). Qu’es la version biarnesa que vam guardar ací, pr’amor de semblar la mèi autentica.

# Descripcion :

Lo Holet qu’es un èste hòrt particular. En principi, ne’s pòt véder, pr’amor qu’es hèit de vent que vira: qu’es un estorbilh. Mès quan, mèi que mèi en agòr, après ua tempora plan eishuga, lo vent que vira e’s hèi seguir la prova, las hulhas mòrtas e las brincalhas d’èrba seca, lavetz lo Holet que pareish aus uelhs deu monde, com un revolum in.hernau.

# Istòria :

N'i a pas vertadèrament ua istòria qui’s pusqui restacar au mite deu Holet. Que s’agís meilèu d’ua credença : lo vent que vira sus eth medís en se har seguir los brigalhs leugèrs caduts suu sòu, qu’es, ce disèn los nòsts ajòus, la manifestacion deu passatge d’ua amna en pena.

Non cau pas ensajar d’estancar un Holet : un òmi qui avè temptat d’ic har que vedot lavetz paréisher un gojat esmalit qui’u demandèt comptes, e l’òmi que’s morí l’an medís, au cap d’aver en.hlat de tot lo còs.

Los Holets qu’an lo poder (inatendut) d’emprenhar las hemnas sonque en las passant au ras. Pr’amor d’aquò, las hemnas de d’auts còps, quan vedèn virolejar un ventòt au ras d’eras, que solèvan\* de semiar grans de milhet davant la maison. Lo Holet, ce’s pareish, en vedents lo milhet, qu’ic dishava tot entà comptar lo nombre de grans barrejats. Que balhava, aquò, lo temps de s’anar acessar a la maison. Si n’avè pas milhet, la hemna miaçada que devè cridar imprecacions e escarnis au Holet entà’u téner a distància.

# Intertextualitat :

* Lo mite grèc de Zefiròs (lo vent de caparrèr) e de la musa Cloris.
* Lo mite finés de Kippu-Tyttö, hilha òrba de Tuoni, lo diu deus morts e qui avot

nau dròlles deus quaus lo vent (Tuuli) èra lo pair.

* Personatge de Pavan-Suta, l’èste perfècte, hilh deu vent, en la mitologia de las Índias.

\* Soler : aver costuma